
Printre „predicile vii” (cf. Nichifor Crainic) 
de la Biserica din Drăgănescu una dintre 
cele mai impresionante este cea sugerând 
două planuri ontologice cotangente: 
Biserica din lume și acea „lume” pentru 
care (scrie Sf. Arsenie Boca) „nu s-a rugat 
Domnul Hristos” (cf. Părntele Arsenie 
Boca în vol.: Biserica de la Drăgănești, 
„Capela Sixtină” a ortodoxiei românești, 
Deva, 2005). 

Ieromonahul Arsenie (care avea să treacă pe 28 nov. 
1989 la viaţa veşnică după ce a străbătut toate cele trei căi de 
intrare în lumea de dincolo, calea isihastă, calea luptei şi calea 
muceniciei) a formulat într-un text exact ceea ce sugerase prin 
pictarea unui călugăr răstignit de bună voie: suferinţa este „crucea 
vieții” ca o „linie a rostului vieţii noastre peste care coboară 
Dumnezeu, de-a curmezișul, corecturi divine”. Adică suferinţe 
de neînlăturat, suportabile doar prin smerenie şi dragoste (pp. 
177-178). 

Viziunea metafizică la care ajunsese Nae Ionescu în 
anul universitar 1936-1937 convergea spre aceeaşi imagine a 
smereniei (/umilinţei care să înfrângă orgoliul omului limitat la 
condiţia lui umană) şi a dragostei, a nevoii de a ne dărui total către 
o realitate care nu este din lumea aceasta. În volumul publicat 
în 2000 specificasem o particularitate a viziunii naeionesciene. 
Anume că ea îmbracă o dublă înfăţişare, prezentând două soluții 
metafizice legate de două structuri spirituale din două momente 
istorice în care se poate găsi o conştiinţă metafizică. Pentru cele 
două soluţii metafizice ne-am luat libertatea de a împrumuta 
numele lui Ahile şi numele lui Ulise (vezi Isabela Vasiliu-Scraba, 
Metafizica lui Nae Ionescu în unica şi în dubla ei înfățișare, 
Slobozia, 2000). 

La Nae Ionescu însăşi metafizica este o „încercare 
soteriologică”, este drum al celor care nu au reușit să se 
mântuiască prin sfințenie. Metafizica nu poate fi imaginată în 
afara subiectului implicat în trăirea metafizică, a ființei umane 
ancorată în astfel de preocupări. După ce profesorul luase în 
discuţie felul în care soluţiile metafizice apar când sunt privite 
în ele însele, el se gândeşte la fundamentarea unei metafizici a 
fiinţei care să înglobeze amintitele soluţii corespunzătoare celor 
două structuri diferite ale spiritului uman. 

Fundamentarea propusă vizează caracterul de subiect 
metafizic al ființei, făcând, înainte de toate, cuvenita precizare 
că fiinţa este o abstracţie, este cel mai general mod al lui „ceva”, 
pentru că de fapt nu sunt decât ființe (la plural). În timp ce 
existența este obiect pentru ființă, „ființa este obiect pentru 
Dumnezeu” (Nae Ionescu, Tratat de metafizică, Bucureşti, 1999, 
p. 244). Fiinţa, prin excelenţă subiect, poate deveni aşadar şi 
obiect. Înainte de a vedea particularele condiţii în care, din 
subiect, „fiinţa” poate deveni „obiect”, se cuvine a ne opri puţin 
la semnificaţia pe care Nae Ionescu o atribuia conceptului de 
„existenţă”. Astfel poate se vor lămuri și veşnicele confuzii între 
fiinţă şi existență. In principal însă, pentru a arăta în ce fel, spre 
deosebire de ființă, existența considerată „în sine” nu poate deveni 
niciodată „obiect”. 

Nae Ionescu tratează despre „existenţă” la cursul de 
Teoria cunoștinței ţinut în anul universitar 1925-1926 unde 
prezintă viziunea sa filosofică asupra cunoaşterii, mai precis a 
drumului cunoașterii în înaintarea ei. În mod surprinzător însă, 
„problema existenţei”, care este o problemă metafizică, se găseşte 
inserată şi în cuprinsul unui curs de logică, ținut de Nae Ionescu 
doi ani mai târziu (1927-1928). 

Având în față ediţia post-decembristă a acestui curs de 
logică (în dictatura comunistă fiind complet interzisă editarea 
operei lui Nae Ionescu), înainte de toate trebuie să observăm 
cât de nepotrivite sunt titlurile şi subtitlurile fiecărei prelegeri 
adăugate de editorii Dora Mezdrea şi Marin Diaconu. Dar şi 
întregului curs, deoarece el nu este o „introducere în logică”. 
De altfel, nici cursul de metafizică din 1936-1937 nu este o 
„introducere în filosofie”, cum scria în revista „România Literară” 
din 14 martie 2000 fostul stalinist Z. Ornea care, în domeniul 
filosofiei, pare rămas la nivelul celor învățate în Facultatea (de 
marxism-leninism?) urmată în anii 1951-1955. 

La prelegerea din 3 februarie 1928 editorii au propus 
titlul „judecata existenţială”. O propunere cât se poate de 
şcolăresc-neinspirată, rezultând din citirea primei fraze a 
prelegerii, unde Nae Ionescu spusese că urmează a vorbi despre 
„judecăţile existenţiale”. Dacă ar fi citit ceva mai atent întregul 
curs (sau dacă ar fi fost mai în temă cu filosofia!), ar fi observat 
că Nae Ionescu spune foarte pe scurt tot ce avea de spus despre 
această clasă de judecăţi. lar asta numai după ce își structurează 
întreaga prelegere în jurul unei probleme ţinând de domeniul 
metafizic. (Nu-i vorbă că şi prelegerea imediat următoare, asupra 
„judecăților impersonale”, are, în viziunea filosofică a lui Nae 
lonescu, adânci semnificaţii ce depăşesc cu mult cadrul logic 
în care este expusă problematica unor asemenea judecăţi). Dar 
nici adevărata temă tratată în prelegerea din 3 febr. 1928 nu era 
greu de ghicit, fiindcă Nae Ionescu o semnalase ca atare de la 
bun început, făcând precizarea că „semnificația conceptului de 
existență” deşi ține de ontologie, are un interes pentru logică, „şi 
anume interesul care se leagă de clasificarea judecăților”. 

Dacă ar fi voit (după modelul oferit de fostul student al 
lui Nae Ionescu, D.C. Amzăr) să împartă şi ei acestă prelegere, 
îngrijitorii şcoliţi în comunism ar fi putut observa că Nae Ionescu 

(mai mult de trei pătrimi din curs) tratează despre „a exista” din 
punct de vedere ontologic. Abia spre sfârşitul prelegerii ajunge la 
„a exista” din punct de vedere „logic”. Faimosul metafizician face 
cu acest prilej departajarea principiului identităţii în matematică, 
în logică şi în filosofie, pentru a afirma concluziv că în logică 
şi în filosofie principiul identităţii este aproape același lucru cu 
judecata existenţială. 

Din punct de vedere ontologic, Nae Ionescu observă 
că „existența” se dovedește a fi ceva imposibil de stabilit. În 
primul rând pentru că într-un concept nu este cuprinsă şi nota 
existențială. In al doilea rând, pentru că „existenţa” nu este o 
„calitate” a vreunui obiect. Ea nu poate fi considerată nici pe 
post de „obiect” existent în faţa conştiinţei mele. Existenţa este 
numai un „obiect logic”. Adică, din punct de vedere logic, ea 
poate forma obiectul unei judecăți. 

Existenţa nu este un „obiect”, asemenea obiectelor care 
sunt în spaţiu şi în timp, pentru că există pe lume nu doar „obiecte” 
în spaţiu şi timp, ci şi stări sufletești, acte de voinţă, cărora, pentru 
a le presupune un suport material, localizat în spaţiu şi în timp, 
trebuie neapărat să se apeleze la o teorie adiacentă. Ca să atribuim 
actelor de conştiinţă o anume poziţie spaţială, trebuie presupusă, 
prin mijlocirea unei „teorii”, legătura dintre spirit şi materie. 
Pe de altă parte, la actele de voinţă nu constatăm decât ceva de 
domeniul „efectelor”, şi nu de domeniul unei realităţi, ca un fel 
de „resort” ce produce respectivele efecte. Or, şi halucinațiile, 
care pot fi asimilate cu ceva de-a dreptul ne-existent, duc uneori 
la efecte cât se poate de reale. Această observaţie îl va face pe 
Nae Ionescu să concluzioneze că din „existenţa în efecte” nu se 
poate deduce „existenţa reală”, şi că definiţia „a exista înseamnă a 
acţiona” nu poate fi valabilă, greşind tocmai atunci când identifică 
„existenţa” cu „acţiunea”. 

La definirea existenţei prin acțiune se mai gândise Nae 
Ionescu şi pe când preda cursul de „teoria cunoștinței” în anul 
universitar 1925-1926. Atunci începuse prin a ilustra în ce mod a 
putut fi utilă presupoziția după care „a exista înseamnă a acționa”. 
Prin ea s-a descoperit existenţa planetei Neptun, pornind de la 
„existenţa ei în efecte”. Mai precis, de la perturbațiile în mersul 
celorlalte planete pe care existența (încă necunoscută) a planetei 
Neptun le producea. Iniţiatorul Şcolii trăiriste observase cu acel 
prilej că nu toate acțiunile care dau seama de ceva existent în 
mod real ajung la cunoștința noastră. Aceasta duce la înlăturarea 
încercării de a forma un concept al existenţei definită prin acțiune, 
întrucât conceptul existenţei „scapă oarecum minţii noastre” (Nae 
Ionescu, Teoria cunoștinței, 1925-1926, cus litogr., p. 76). 

La cursul său de Teoria cunoștinței Nae lonescu mai 
remarcase că felul acesta de definire este el însuşi defectuos, 
pentru că existenţa (cunoscută din efectele ei) devine condiționată 
de cunoaștere. Ea este mutată din domeniul ei propriu în domeniul 
cunoașterii, deşi, dacă scoatem din ecuație cunoaşterea ajungem 
la tautologie: există ceea ce este existent. 

Filosoful propune următoarea soluție pentru a ieși din 
tautologie: activitatea de a gândi existenţa face ca existenţa să 
devină obiect de gândire. Ea rămâne însă ceea ce este, dacă, pe 
lângă putinţa de a deveni gândire, ea „poate să existe şi când 
gândirea nu se exercită”. Este o soluţie „mixtă”, care combină 
două feluri de a fi, cel logic (implicat de transpunerea în planul 
cunoașterii) și cel „real”. La aceeaşi soluţie ajunge Nae Ionescu 
şi doi ani mai târziu, deşi demonstraţia sa va urma o cu totul altă 
cale: 

„Idealistul” Berkeley susținea că „nu există nimic real 
în afară de percepţia noastră”. Logicienii de azi, — spunea Nae 
lonescu la cursul de logică din 1927-1928 —, întorc problema 
pe dos şi afirmă că „există ceea ce este perceput”. Ei nu mai 
pleacă de la „realitatea adevărată”, ci de la „obiect”. Cu umorul 
său caracteristic, Nae Ionescu răstoarnă premiza logicienilor 
care se dispensează de „realitatea adevărată”. De pildă, „stelele 
verzi”, pe care cineva lovit în cap le vede cât se poate de bine, 
nu devin obiecte existând „realiter” din simplu fapt de a fi fost 
percepute. După Nae Ionescu ar mai fi o cale, dacă am restrânge 
definiția și am spune că nu tot ce „este perceput”, ci tot ce este 
„pasibil de a fi perceput” există. Numai că, în acest caz, riscăm 
să ne confruntăm cu „existenţe” ce pot fi percepute în ele însele, 
fără să fie excluse „existenţele” ce pot fi percepute „în efectele 
lor”. Aşa ne întoarcem la dificultatea deja semnalată, conform 
căreia de la „existenţa în efecte” nu se poate deduce „existenţa 
reală”. Ultima cale de ieşire din impas, ocolește pur şi simplu 
problema, pentru că, din punct de vedere ontologic, „existenţa” 
este imposibil de stabilit. 

Nae Ionescu semnalează și soluţia „mixtă”, în care se 
presupune că există mai multe feluri de „a fi”, „a fi” din punct 
de vedere „logic” şi „a fi” din punct de vedere „real”. Această 
cale ar implica o soluţie general logică și o ierarhizare ontologică 
înăuntrul soluţiei logice. Din punct de vedere logic, „a exista” este 
„a putea fi gândit”. Postulăm, în lipsă de altă ieșire, că „existenţa” 
încetează de a fi existenţă”. Ea devine, din punct de vedere logic, 
un soi de „posibilitate”. Astfel, existenţa va însemna „posibilitate 
de a deveni obiect logic”. 

„Existenţa” va fi ceea ce poate fi gândit, ceea ce este 
„obiect” în faţa „conştiinţei logice”. Şi aşa se ajunge de la 
„existenţă”, la „obiect logic”, şi de aici la principiul de bază al 
logicii care spune că „obiectul nu este altceva decât el”, iar de 
la „obiect” la „concept” ca „existenţă logică”, şi mai departe la 
„Judecata existenţială”, care nu se mai verifică prin confruntarea 
cu realitatea, ci cu principiile logicii. Astfel e conturată — la cursul 

de logică din 1927-1928 —, problema existenţei, care, „în sine”, 
nu poate deveni niciodată obiect. 

Cei care nu ştiu să aprecieze adevăratele carate 
ale gândirii filosofice naeionesciene pot vedea prezentarea 
problemei existenţei la un universitar italian, scriitor la mare 
modă, citind fragmentul „Despre fiinţă” în rev. „Paradigma” 
(nr. 10-11-12/1997, p.18). Textul tradus de Ştefania Mincu 
provine din cartea lui Umberto Eco intitulată Kant şi ornitorincul 
(Milano, Bompiani, 1997). Avertizăm însă cititorul să nu se 
aştepte să înțeagă prea multe din fragmentul publicat de revista 
constănţeană, deoarece problema „existenței” pare să-i fi rămas 
complet străină și lui Umberto Eco. Prin cele scrise în textul atât 
de pretenţios intitulat, universitarul italian dă impresia că s-a 
limitat doar la utilizarea unui dicționar de filosofie, sau a unei 
istorii a filosofiei. De aici a citat din belşug (şi la-ntâmplare) 
nume precum Pascal, Gorgias, Aristotel, Parmenide, Pierce, Wolf, 
Heidegger, Leibniz etc., într-o totală anarhie ideatică și, mai ales, 
fără să urmărească altceva decât umplerea la repezeală a câtorva 
pagini, în care, la loc de cinste se află „gargariseala şi sperietura” 
(după memorabila expresie a lui Alexandru Paleologu) de termeni 
greceşti, latinești, franțuzești, nemţeşti, englezeşti. 

Întorcându-ne la Nae lonescu ţinem să înfăţișăm un 
aspect definitoriu pentru felul cum considera Nae Ionescu că 
trebuie să ne situăm în faţa existenţei. Faţă de existenţă, față de 
ceea ce avem înaintea noastră din realitate, poziția conştiinţei 
noastre trebuie să fie pasivă. Pentru că noi, spunea Nae Ionescu, 
în actul de a judeca nu facem altceva decât să răsfrângem în 
conştiinţă un fapt existent şi apoi să-l exprimăm. Totul este să ne 
ferim de confuzia — destul de frecventă —, dintre judecata însăşi, 
„care este şi rămâne pentru noi un fapt” şi exprimarea judecății 
(vezi Nae Ionescu, Logica. 1927-1928, în volumul îngrijit de Dora 
Mezdrea şi Marin Diaconu şi impropriu intitulat Introducere în 
logică, Ed. Eminescu, 1997, p. 110). 

Există o tendinţă (decelabilă în curentele de gândire din 
apusul Europei) de a transforma orice judecată într-o judecată 
predicativă. Această transformare, remarcă Nae Ionescu, „nu-şi 
găseşte fundarea în necesitatea metafizicii” (vezi Nae Ionescu, 
Metafizica. |. 1928-1929, Ed. Humanitas, 1991, p. 80). Pentru că 
noi putem să ne situăm nu numai în afara lumii, ci chiar „înăuntrul 
ei”. 

Ca să arătăm cum raţiunea este apropiată existenţei, 
putem lăsa existența așa cum este, încercând doar să o „descriem”. 
Este chiar ceea ce se întâmplă cu ajutorul judecăților impersonale. 
După Nae Ionescu, asemenea judecăţi își au importanţa lor tocmai 
pentru că ele „constată existența faptelor”. Planul realității nu 
poate fi mai bine conturat în diferenţierea lui de planul logic 
decât prin simple răsfrângeri de fapte în conştiinţa reflexivă, cu 
nişte judecăţi de genul: Plouă! Ninge! 

Logicienii care au încercat transpunerea unor asemenea 
judecăţi de constatare în judecăţi formate dintr-un subiect și un 
predicat, n-au fost români, observă Nae Ionescu. Şi nu pentru că 
în alte limbi europene astfel de constatări se exprimă cu aportul 
unui pronume impersonal, ci pentru că unor astfel de logicieni le-a 
lipsit poziția metafizică în fața existenţei caracteristică românilor. 
Lor le-a lipsit, spune Nae Ionescu, supunerea la real, eleatismul 
gândirii din spiritualitatea răsăritului Europei. 

Argumentul existenţei în alte limbi a unui pronume 
impersonal cade de îndată ce gândim mai îndeaproape la 
semnificaţia acestui pronume, la ce poate fi în spatele lui. Este o 
persoană? Este o conjunctură de împrejurări ce are drept urmare 
fenomenul ploii sau al tunetului? La un examen mai atent, eşecul 
transformării judecăților impersonale în judecăţi predicative 
apare de la sine. Pentru simplul motiv că se schimbă sensul 
judecății. Nae Ionescu nu pierde ocazia de a destinde auditoriul 
cu următoarea remarcă: una este să spui „Trăzneşte!”, şi alta este 
să spui „Te trăzneşte Dumnezeu!” (v. Nae Ionescu. LOGICA. 
1927-1928, Ed. Eminescu, 1997, p. 109). 

Dacă stringenţa unei necesități metafizice nu există, 
atunci ce face ca totuși să existe tendința transformării judecăților 
impersonale în judecăţi cu un anume subiect? 

Nae Ionescu vede aici un tip particular de gândire, 
asociat cu o anume structură sufletească. Este tipul de gândire 
căruia nu-i este străină situarea în afara existenţei. Prin felul 
în care conduce analiza judecăților impersonale Nae Ionescu 
îşi manifestă, o dată în plus, poziția metafizică de „supunere la 
real”. Pentru filosof, realitatea devine astfel un termen corelativ 
existenţei: „existenţa se referă la fiinţarea în planul real”, cum am 
spune noi azi, în coordonate spațio-temporale. La cursul din 1936- 
1937 subliniase însă că „mai sunt şi alte planuri de fiinţare... Când 
transcendem existența, găsim fiinţa... Fiinţa se prezintă ca un alt 
tărâm” (p. 251). O altă lume care are şi o întemeiere metafizică, 
nu numai una teologică. În ea se trece prin depășirea timpului, 
nu prin suspendarea acestuia. Nae Ionescu se distanțează de 
viziunea kantiană în care timpul (împreună cu spaţiul) era formă 
de intuiție „estetică”, în sens de „senzorială”. Pentru filosoful 
trăirist „timpul este semn al vieții”. Ceea ce se lămurește din 
greşala protestanților care au avut pretenţia să desființeze tradiția 
spre a se întoarce la Sfânta Scriptură. „Numai că aceasta nu se 
mai poate. Sămânţa pusă în pământ, chiar dacă încolțeşte greşit, 
nu mai poate fi adusă la originea ei” (Nae Ionescu, Tratat de 
metafizică, București, 1999, p.246). 

